भबानीपुर , 5 अक्ट'बरःबिटिआरआव इउपिपिएलनि सरकार फैनायानो जागोन राइजो - राजाफोरखौ सिबिथाय होनायनि सरकार । थांनाय जिस्नि बोसोर भां , जौ , जुवा , रांखावरि गेना खालामनाय सरकार बादि जोंनि सरकारआ जानाय नङा । इउपिपिएलजों दाजानाय सरकारआ गासैबो हारि - माहारिनि गोरोबथिजों दाजानाय सरकार जागोन । बेनि थाखाय बिटिआरआव राइजो जानाय मोनफ्रोमबो हारि - माहारिनि गेजेराव मोनसे मोनसेयै जौगाखां परिषद दानाय जागोन । " - बे बिबुंथिखौ इउपिपिएलनि आफादगिरि प्रमद बर'आ शालबारिनि साखाथि पकालागी गामियाव खुंनाय इउपिपिएलनि मोनसे मेलआव बुङो । बिथाङा बुङोदि , हाग्रामा महिलारि दैदेन्नाय बिपिएफ दोलो - सरकारनि बिबानगिरिफोरा थांनाय समफोराव एमजिएनआरइजिए नि जबकार्ड श्रमिकनि मुङाव फैनाय गुजिबा जौखोन्दो धोनखौनो आदि खालामगारदों । जबकार्डनि श्रमिकनिफ्राय गोहो बाहायनानै , सिगि - सग' खालामनानै धोन आरो जबकार्डफोरखौ सेनानै लांदों । श्रमिकफोरनि जबकार्डफोरा दासिमबो बिपिएफनि दैदेनगिरि - मावफारियाफोरनि आखाइयावनो दङ । नाथाय श्रमिकफोरनि जबकार्ड , मोन्नांगौ धोनफोरखौ गथायनानै होफिन्नांगोन । नङाब्ला श्रमिकफोरनि धोन , जबकार्ड सेनानै लांनाय बिपिएफनि दैदेनगिरि - मावथिफोरनि हेंथायै श्रमिकफोरा गचर होनांगौ । बेनि थाखाय इउपिपिएल दोलोया मदत होगोन होन्नानैबो बिथाङा बुङो । फैगौ समाव बिटिआरयाव इउपिपिएलनि सरकार दानायनि उनावनो जबकार्ड श्रमिकनि धोन गेना खालामनाय , निखावरिफोरनि मुङै फैनाय सरकारि न' नि गेना खालामनाय आरो बाइदिसिना गेना खान्थियाव लोब्बा थानाय बिपिएफ दैदेनगिरि - मावथिफोरनि थायै मोनसेनि उनाव मोनसे गचर होनाय जागोन होन्नानैबो बिथाङा बुङो । बेराफार्से रबिबारखालिनि गेजेरावनो शालबारिनि साखाथि साम' हाथाइआव ( कक्लाबारि बियाबनि सिङाव ) थानाय बाथौ थानसालियाव खलमहैनानै दुलाराय बाथौ महसभानि बिबानगिरि , धोरोम सिबियारिफोरजों लोगो हमनानै सावरायलायो । रबिबारखालि खुंनाय बे मोन्नैबो मेलाव इउपिपिएलनि दैदेनगिरि हानिफ आलि आहमेद , मन्तु बर' , दयाल शरनिया , आइनुल आलि , बारग एम सि एल ए अनिप बसुमतारि , शालबारि बियाबनि बिजाथि बिनद मुसाहारि , मथनगुरि बियाबनि बिजाथि चाहजाहान आलि , बिपुल बर' , दुलाराय बाथौ महासभानि गाहाय नेहाथारि बसन्त सर्गियारि , दौरि पद्मधर बसुमतारिमोनहाबो बिबुंथि लाखियो । बे रोखोमैनो शालबारि बियाबनि ताङाबारि , शालबारि , उधियागुरि आरो खान्थालगुरियावबो आलादा आलादायै खुंनाय इउपिपिएलनि मेलआव फावखुंगुर फैला अरफे जोनां ब्रह्म , एबसुनि दैदेनगिरि उमेश दैमारि , बाशिराम रामसियारि , रहेन खेरकाटारि , इउपिपिएलनि मिरु दैदेनगिरि बिउटि बसुमतारि , कनक बर' , सत्यजित बर' , बिजाथि बिनद बसुमतारि आरो आगु एनडिएफबि दैदेनगिरि बि लाइथुन मोनहाबो बिबुंथि लाखियो । 
निखावरि जबकार्ड श्रमिक , मुलाम्फायारिनि जबकार्डनि धोन सेनानै लांनाय बिपिएफ दैदेनगिरिफोरनि हेंथायै श्रमिक , मुलाम्फायारिफोरा गचर होथों : प्रमद